Tim Burton
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske filmskapere
Tim Burton er en filmregissør og produsent fra USA. Han var i 2001-2014 samboer med den britiske skuespilleren Helena Bonham Carter, som står på rollelisten i flere av hans filmer.
Han begynte som animatør i Walt Disney-selskapet, debuterte som spillefilmregissør med Pee-Wee's Big Adventure (1985) og oppnådde en pen kinosuksess med spøkelseshistorien Beetlejuice (1988). Den helt store suksessen kom med den teatrale Batman (1989; oppfølger i 1992) etter Bob Kanes tegneserie, med Michael Keaton i tittelrollen og Jack Nicholson som skurken Joker.Burton fulgte opp med en serie visuelt imponerende filmer, hvor han på tragikomisk vis og innenfor rammen av populærkulturelle myter skildret diverse outsidere. Edward Scissorhands (Edward Saksehånd, 1990) var Burtons første av en lang rekke samarbeid med skuespilleren Johnny Depp.Den beske animasjonsfilmen A Nightmare Before Christmas (1993) handler om kongen av halloween som ikke helt forstår seg på den tradisjonelle julefeiringen, mens Ed Wood (1994), også med Depp i tittelrollen, portretterer den mislykkede filmregissøren Edward D. Wood Jr. (1922–1978). Etter den løsslupne og satiriske science fiction-filmen Mars Attacks! (1996), laget Burton spøkelsesfortellingen Sleepy Hollow (1999), etter Washington Irvings novelle og med Depp som Ichabod Crane.Big Fish (2003), en hyllest til overdrivelsens kunst, var en adapsjon av Daniel Wallaces roman ved samme navn og hadde Ewan McGregor i hovedrollen. Også Charlie and the Chocolate Factory (Charlie og sjokoladefabrikken, 2005) etter Roald Dahl, Sweeney Todd: The Demon Barber of Fleet Street (2007), en filmversjon av Stephen Sondheims musikal, den tre ganger Oscar-vinnende Alice in Wonderland (2010) og Dark Shadows (2012) hadde Depp i hovedrollen. Burton er blitt Oscar-nominert for beste animasjonsfilm to ganger: Corpse Bride (2005) og Frankenweenie (2012). Hans live-action-versjon fra 2019 av Disneys tegnefilmklassiker Dumbo ble lunkent mottatt av kritikerne. Les mer i Store norske leksikon Film i USA